
1. Innledning

1.1 Lovfestede krav om helse-, miljø og sikkerhet

Internkontroll er systematisk arbeid med helse-, miljø- og sikkerhet (HMS). Forskrift om internkontroll ble fastsatt ved kgl. resolusjon 6. desember 1996, med virkning fra 1. januar 1997.

Gjennom krav om systematisk gjennomføring av tiltak, skal denne forskriften fremme et forbedringsarbeid i virksomheten innen:

· arbeidsmiljø og sikkerhet

· forebygging av helseskade eller miljøforstyrrelser fra produkter eller forbrukertjenester

· vern av det ytre miljø mot forurensning og en bedre behandling av avfall

slik at målene i helse-, miljø- og sikkerhetslovgivningen oppnås.

Ved bl.a. å benytte internkontroll skal høgskolen få satt sitt verne- og miljøarbeid i system. Internkontroll skal være et viktig redskap for å bedre sikkerhets- og miljøinnsatsen, og for å få ansatte og linjeledelsen aktivt engasjert i helse-, miljø- og sikkerhetsarbeid. Dette arbeidet skal være en naturlig del av høgskolens aktiviteter.

	
	Internkontroll innebærer at virksomheten skal
	Dokumentasjon

	1
	Sørge for at de lover og forskrifter i helse-, miljø- og sikkerhetslovgivningen som gjelder for virksomheten er tilgjengelig, og ha oversikt over de krav som er av særlig viktighet for virksomheten
	

	2
	Sørge for at arbeidstakerne har tilstrekkelige kunnskaper og ferdigheter i det systematiske HMS-arbeidet, herunder informasjon om endringer
	

	3
	Sørge for at arbeidstakere medvirker slik at samlet kunnskap og erfaring utnyttes
	

	4
	Fastsette mål for helse, miljø og sikkerhet 
	må dokumenteres skriftlig

	5
	Ha oversikt over virksomhetens organisasjon, herunder hvordan ansvar, oppgaver og myndighet for arbeidet med HMS er fordelt
	må dokumenteres skriftlig

	6
	Kartlegge farer og problemer og på denne bakgrunn vurdere risiko, samt utarbeide tilhørende planer og tiltak for å redusere risikoforholdene 
	må dokumenteres skriftlig

	7
	Iverksette rutiner for å avdekke, rette opp og forebygge overtredelser av krav fastsatt i eller i medhold av HMS-lovgivningen
	må dokumenteres skriftlig

	8
	Foreta systematisk overvåkning og gjennomgang av internkontrollen for å sikre at den fungerer som forutsatt
	må dokumenteres skriftlig


1.2 Ansvar og medvirkning:

Generelle ansvarsforhold:

· Det er direktøren som har det overordnede ansvaret for helse-, miljø og sikkerhetsarbeidet, samt at lover, forskrifter og pålegg gitt av myndighetene overholdes.

· Institusjonens VERNETJENESTE skal hjelpe ledelsen med det overordnede tilsyn, samt være pådriver i det daglige HMS-arbeidet.

· ALLE ansatte skal delta aktivt i HMS-arbeidet, og har et ansvar for å bidra både til egen, kollegaers og studenters sikkerhet og velvære.

1.3 Overordnet målsetting

Overordnet mål for HMS-arbeidet ved HiN er å få utviklet et trygt arbeidsmiljø, som legger til rette for vekst og utvikling både personlig og faglig, av ansatte og studenter.

Delmål:

· Arbeidsmiljøet skal til enhver tid tilfredsstille de krav som loven stiller, men også bidra til å nå de spesielle mål høgskolen har satt seg.

· Høgskolen i Narvik skal være en attraktiv arbeidsplass. Ledelsen og de ansatte går sammen om å skape arbeidsforhold som stimulerer til kreativitet og innsats.

· Høgskolen vil ha et utfordrende, trygt og trivelig arbeidsmiljø, med god kommunikasjon, informasjon og medbestemmelse.

· Høgskolen ønsker å få til utvikling hos de ansatte, blant annet gjennom medarbeidersamtale, og at det f. eks utvikles funksjons og/eller karriereplan for den enkelte.


1.4 Bruk av håndboka

Håndboka gir en beskrivelse av HMS-systemet ved Høgskolen i Narvik. Den skal inneholde alt av IK-dokumentasjon og være et praktisk arbeidsredskap for brukerne, slik at bedriften har full oversikt over, og kontinuitet i HMS-arbeidet.

HMS-håndboka i papirutgave finnes i ett eksemplar i perm på arkivet. I denne permen skal det finnes kopi av all innlevert dokumentasjon i forbindelse med vernerunder m.m. Orginaldokument finnes i arkivet (med unntak av skjema/meldinger hvor original sendes til offentlige myndigheter).

For ansatte vil HMS-håndboka være tilgjengelig på HiNs intranettsider. 

Perm med oppdatert oversikt over gjeldende lover og forskrifter finnes i arkivet. 

Ved behov kan ansatte få hjelp fra biblioteket til å skrive ut aktuelle lover / forskrifter fra Lovdata.

1.5 Ordforklaringer

Internkontroll


Å påse at krav fastsatt i eller i medhold av lov eller forskrift overholdes. I praksis vil dette også gjelde HiNs interne prosedyrer, instrukser samt mål for studiekvalitet.

Internkontrollsystem

Systematiske tiltak som skal sikre og dokumentere at aktivitetene utøves i samsvar med krav fastsatt i eller i medhold av lov eller forskrift. De systematiske tiltakene skal være beskrevet i administrative prosedyrer.

Systemrevisjon

Systematisk gransking av virksomheten for å fastslå at internkontrollaktivitetene og resultatene av dem stemmer overens med internkontrollsystemet, og at IK-aktivitetene er hensiktsmessige for å oppnå HiNs mål for helse, miljø og sikkerhet.

Intern revisjon

Virksomhetens egen systemrevisjon.

Ekstern revisjon

Tilsynsmyndighetenes systemrevisjon.

Avvik

Forhold som ikke er i overensstemmelse med krav fastsatt i lover, forskrifter, prosedyrer eller instrukser.

Dokumentasjon


Skriftlig materiale tilknyttet IK-systemet, bl.a. instrukser, prosedyrer, sertifikater, ulike 
rapporteringer, protokoller m.m.

Forkortelser

AML 
= arbeidsmiljøloven

AMU 
= arbeidsmiljøutvalg

VHT 
= verne- og helsetjeneste

HMS 
= helse, miljø og sikkerhet

IK 
= internkontroll

GAHS
= giftige og andre helseskadelige stoffer

AKAN
= Arbeidslivets komité mot alkoholisme og narkomani

